Gedagte vir die dag: Leef voluit vir GodFoto: Reint Dykema Lees: Matteus 6:24-33 Stel God se koninkryk eerste. Doen net daardie dinge wat vir Hom belangrik is. Hy sal vir die res sorg. Hy sal elke dag vir julle genoeg kos en klere gee. En los môre se probleme vir die dag van môre. Van probleme het elke dag immers oorgenoeg. Leef vandag voluit vir God! (Matteus 6:33, Die Boodskap) Ons is steeds besig met dieselfde Skrifgedeelte waaroor ons gister gesels het. Almal van ons is soekers. En die meeste mense kry nooit wat hulle soek nie. As dit van jou ook waar is, gaan jy vandag die geheim leer hoe om jou probleme te benader. Indien jy bereid is om God se koninkryk eerste te stel, net dié dinge te doen wat Hy in sy Woord vra, die dinge wat vir Hóm belangrik is, onderneem Hy om vir die res te sorg, om vir jou alles te gee wat jy nodig kan kry: kos en klere, geld en goed; lewensmiddele. Boonop gaan al daardie dinge wat jou elke dag laat stres en jou doktersrekeninge laat ophoop, iets van die verlede wees. Miskien klink dit te maklik. Dit beteken nie dat daar nooit weer probleme in jou lewe sal wees nie, ook nie dat jy in die vervolg nooit weer negatiewe dinge soos siekte, swaarkry en lyding hoef te verduur nie. Maar indien hierdie dinge kom (en hulle sal!), weet jy na Wie toe om hulle te neem. Jesus het immers self gesê dat ons swaarkry in die wêreld sal beleef, maar Hy voeg hierby dat Hy reeds die wêreld oorwin het (Joh. 16:33). Met Hom by jou, sal jy in die jaar wat kom meer as ’n oorwinnaar kan wees. Here Jesus, ek neem U nou op u woord: Ek wil vanjaar voluit vir U leef, en U toelaat om vir die res te sorg. Amen.